《暮春仲良伯良世立过访中林有僧同集 其一》
明代·李之世

寻芳半在有无中，踏遍莎溪屐未穷。到耳潮声烟际落，扑人花气鼻端浓。

鸟知狎客驯空砌，云学安禅绕定松。坐久露台清啸起，水光和月上朣胧。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。